b'\n_START_ARTICLE_\nSaki\n_START_PARAGRAPH_\nHector Hugh Munro, (n. 18 decembrie 1870 - d. 13 noiembrie 1916), cel mai bine cunoscut sub pseudonimul s\xc4\x83u literar, Saki, a fost un scriitor \xc8\x99i publicist de origine sco\xc8\x9bian\xc4\x83, n\xc4\x83scut \xc3\xaen Burma \xc8\x99i educat \xc3\xaen Anglia._NEWLINE_\xc3\x8en povestirile sale "suficient de adev\xc4\x83rate pentru a fi interesante, dar nu suficient de adev\xc4\x83rate pentru a fi obositoare", Saki a portretizat caractere excentrice \xc8\x99i a realizat adev\xc4\x83rate satire sociale._NEWLINE_Pseudonimul Saki se presupune c\xc4\x83 provine de la numele paharnicului din Rubayatele lui Omar Khayyam.\n_START_SECTION_\nBiografie\n_START_PARAGRAPH_\nS-a n\xc4\x83scut \xc3\xaen Agraba, Burma, fiul func\xc8\x9bionarului guvernamental britanic Charles Augustus Munro \xc8\x99i al lui Mary Frances Mercer. Dup\xc4\x83 moartea mamei sale, survenit\xc4\x83 \xc3\xaen anul 1872, a fost trimis \xc3\xaempreun\xc4\x83 cu sora sa Ethel \xc3\xaen Anglia. Aici a r\xc4\x83mas \xc3\xaen grija bunicii \xc8\x99i a m\xc4\x83tu\xc8\x99ilor sale. Dup\xc4\x83 pensionarea tat\xc4\x83lui s\xc4\x83u, a c\xc4\x83l\xc4\x83torit \xc3\xaempreun\xc4\x83 cu acesta \xc8\x99i cu sora sa \xc3\xaen Europa \xc8\x99i \xc3\xaen 1893 s-a hot\xc4\x83r\xc3\xa2t s\xc4\x83 intre \xc3\xaen r\xc3\xa2ndurile Poli\xc8\x9biei Imperiale Indiene. S\xc4\x83n\xc4\x83tatea nu i-a \xc3\xaeng\xc4\x83duit \xc3\xaens\xc4\x83 o carier\xc4\x83 \xc3\xaen Burma \xc8\x99i s-a \xc3\xaentors dup\xc4\x83 doi ani \xc3\xaen Anglia._NEWLINE_A \xc3\xaenceput colaborarea cu diverse reviste, Westminster Gazette, Daily Express sau The Morning Post \xc8\x99i \xc3\xaen 1900 a publicat prima carte, singura semnat\xc4\x83 cu numele \xc3\xaentreg: un studiu istoric, The Rise of the Russian Empire, inspirat de lucrarea lui Edward Gibbon, Declinul \xc8\x99i c\xc4\x83derea Imperiului Roman. \xc3\x8en 1902 a revenit cu un volum de povestiri, Not so stories. Timp de \xc8\x99ase ani a c\xc4\x83l\xc4\x83torit \xc3\xaen Balcani, Polonia, Rusia \xc8\x99i Paris \xc3\xaen calitate de corespondent pentru The Morning Post \xc8\x99i s-a stabilit apoi la Londra. \xc3\x8en 1914 a scris romanul When William Came, o carte \xc3\xaen care imagina scenariul conform c\xc4\x83ruia Anglia ar fi c\xc4\x83zut sub ocupa\xc8\x9bie german\xc4\x83._NEWLINE_Pe l\xc3\xa2ng\xc4\x83 povestiri, majoritatea ap\xc4\x83rute \xc3\xaen revistele vremii \xc8\x99i reluate \xc3\xaen volum, a publicat c\xc3\xa2teva piese \xc3\xaentr-un act, un microroman, The Unbearable Bassington, \xc8\x99i o satir\xc4\x83 politic\xc4\x83, The Westminster Alice. Avea deja 43 de ani c\xc3\xa2nd a izbucnit Primul R\xc4\x83zboi Mondial, dar s-a al\xc4\x83turat trupelor \xc8\x99i \xc3\xaen repetate r\xc3\xa2nduri s-a \xc3\xaentors pe front, de\xc8\x99i oficial era prea bolnav sau r\xc4\x83nit pentru a lupta. A murit \xc3\xaen 1916, \xc3\xaen Fran\xc8\x9ba, ucis pe front, \xc3\xaen apropiere de Beaumont-Hamel.'